題太和主簿趙昌父思隠堂
作者：楊萬里
朝代：宋

paragraphs: 西昌主簿如禪僧，日餐秋菊嚼春冰。
西昌官舍如佛屋，一物也無唯有竹。
俸錢三月不曾支，竹陰過午未晨炊。
大兒叫怒小兒啼，乃翁對竹方哦詩。
詩人與竹一樣瘦，詩句與竹一樣秀。
故山蒼玉摇綠雲，月梢風葉最關身。
勸渠未要思舊隠，且與西昌作好春。